钦定古今图书集成/明伦汇编/家范典/第029卷 > 礼记 > 《丧服小记》
## 钦定古今图书集成/明伦汇编/家范典/第029卷 > 礼记 > 《丧服小记》

“为父后者”，“为出母无服。”

〈陈注〉出母，母为父所遣者也。适子为父后者不服之，盖尊祖敬宗，家无二主之义也，非为后者服期。

又

“为父后者，为出母无服。”无服也者，丧者不祭故也。

〈陈注〉出母，父所弃绝，为他姓之母以死，则有他姓之子服之。盖居丧者不祭，若丧他姓之母，而废己宗庙之祭，岂礼也哉？故为父后者不丧出母，重宗祀也。然虽不服，犹以心丧自居为恩也，非为后者期而不禫。〈大全〉朱子曰：“出母为父后者无服。”此尊祖敬宗，家无二主之意，先王制作，精微不苟盖如此。金华应氏曰：“祭，吉礼也；丧，凶事也，凶服不可以行吉礼。子无绝母之理，而为父后则有祭祀之责，以宗庙为重，故宁夺母慈，而不敢废祖父之祀。然出妇既得罪于宗庙，则其为服亦无望于前夫之家。其有故而它适者，必有受我”而为之服矣。